**Əlilliyi olan şəxslərin məşğulluq qabiliyyətlərinin artırılması proqramı**

BP və onun tərafdaşlarının Azərbaycan Respublikası Əmək və Əhalinin Sosial Müdafiəsi Nazirliyi ilə əməkdaşlıqda Bakı şəhərində həyata keçirdiyi "Əlilliyi olan şəxslərin məşğulluq qabiliyyətlərinin artırılması" proqramına ərizə qəbulu elan edilir. Proqram British Council tərəfindən icra olunur.

**Layihə barədə məlumat**

Layihənin əsas məqsədi Bakı şəhərində yaşayan əlilliyi olan şəxslərin məşğulluq bacarıqlarını inkişaf etdirmək və onların iş perspektivlərini artırmaqdır. Layihədə iştirak etmək üçün Bakı şəhərində yaşayan 100 nəfər əlilliyi olan şəxs seçilərək ingilis dili, kompüter bacarıqları və sosial bacarıqların inkişaf etdirilməsi istiqamətində təlimlərə cəlb ediləcəklər. Layihə çərçivəsində iştirakçılara həm də psixoloji dəstəyin göstərilməsi və məşğulluq üzrə müvafiq məsləhətlərin verilməsi də nəzərdə tutulmuşdur.

Proqram iştirakçılarının gələcək iş perspektivlərinin artırılması məqsədilə layihə çərçivəsində

müvafiq istiqamətdə fəaliyyət göstərən qərarverici tərəflər və biznes müəssisələri tərəfdaş qismində layihəyə cəlb ediləcək.

***Proqramda iştirak etmək ümumi seçim meyarları aşağıdakılardan ibarətdir:***

* Əlilliyi olan şəxslər
* Yaş həddi: 18-40
* Yaşayış yeri: Bakı şəhəri
* Azərbaycan Respublikasının vətəndaşı
* Tələb olunan minimal təhsil səviyyəsi: orta təhsil
* Azərbaycan dili bilikləri
* Öyrənmək və işləmək üçün yüksək motivasiyaya malik olmaq
* Liderlik potensialı olan və ictimai həyatda fəal olan şəxslərə üstünlük veriləcək
* Baza kompüter (zəruridir) və minimal ingilis dili bacarıqları (arzuolunandır)
* Dövlət Məşğulluq Mərkəzində qeydiyyat/Məşğulluq Mərkəzinin işsizlik statusu haqqında arayışı (arzuolunandır)

***Proqrama müraciət etmək üçün tələb olunan sənədlərin siyahısı:***

* Doldurulmuş ərizə forması
* CV forması
* Əmək və Əhalinin Sosial Müdafiəsi Nazirliyinin "Tibbi-Sosial Ekspert Komissiyaları tərəfindən keçirilmiş müayinə barədə məlumatın verilməsi" elektron xidmətindən çıxarılmış əlillik barədə elektron arayış (<https://www.e-gov.az/az/login/index/?return=/az/services/read/3481/0>)

Layihə aşağıdakı mərhələlərdən ibarətdir:

1. **Seçim mərhələsi**

**Ərizələrin qəbulu:** Ərizələrin qəbulu British Council tərəfindən həyata keçirilir.

**Maraqlanan şəxslər ərizə formasını British Council-ın internet səhifəsindən (**[**www.britishcouncil.az/events/pwd)**](http://www.britishcouncil.az/events/pwd%29) **yükləyə bilərlər.** **Doldurulmuş ərizə, CV forması ilə birlikdə 1 avqust 2019-cu il tarixindən gec olmayaraq** **Vusal.Aliyev@britishcouncil.org** **elektron poçt ünvanına göndərilməlidir. Zəhmət olmasa məktubun mövzu (Subject) hissəsində “Əlilliyi olan şəxslər üçün proqram” qeyd edin.**

Qəbul olunan ərizələrə bu layihə çərçivəsində təyin edilmiş, British Council və layihədə iştirak edən digər tərəflərin nümayəndələrinin də daxil olduğu Seçki Komitəsi baxacaq və seçim meyarlarına uyğun olaraq seçilmiş namizədlər müsahibələrə dəvət olunacaqlar.

**Müsahibə:** Müsahibələr layihə çərçivəsində təyin edilmiş Seçki Komitəsi tərəfindən həyata keçiriləcək. Müsahibələrdən uğurla keçən şəxslər proqramda iştirak etmək hüququ əldə edəcəklər.

*Qeyd: Proqrama yalnız həqiqi yaşayış yeri Bakı şəhəri olan şəxslər müraciət edə bilərlər. British Council namizədlərin ərizə formasında yaşayış yeri, əlillik, təhsil, iş və ya digər kriteriyalar üzrə təqdim etdiyi məlumatların həqiqiliyini yoxlamaq üçün əlavə sənədlər tələb edə bilər.*

1. **Təlimlər**

Layihədə iştirak etmək üçün 100 nəfər şəxs seçiləcək. Seçilmiş şəxslərin ilkin mərhələdə bilik və bacarıqları müvafiq ekspert tərəfindən qiymətləndiriləcək. İştirakçılar qiymətləndirilmə əsasında səviyyələr üzrə qruplara bölünərək təyin olunmuş fəaliyyət cədvəlinə uyğun olaraq 2018-ci il ərzində təlimlərə cəlb ediləcəklər. Təlimlər Azərbaycan dilində keçiriləcək.

Təlimlər aşağıdakı istiqamətlərdə həyata keçiriləcək:

* İngilis dili üzrə təlimlər
* Kompüter üzrə təlimlər (ECDL)
* Spesifik iş sahələri üzrə bacarıqların inkişaf etdirilməsi
* Sosial bacarıqların inkişaf etdirilməsi üzrə təlimlər

Proqram çərçivəsində iştirakçılar üçün psixoloji konsultasiyaların keçirilməsi də nəzərdə tutulub.

Təlimlər 2019-2020- ci il ərzində 10 ay müddətində keçiriləcək.

Əlavə məlumat üçün əlaqə saxlaya bilərsiniz:

**Flora Poladova**

Proqram üzrə menecer

British Council Azərbaycan

**Flora.Poladova1@britishcouncil.az**

T + 994 12 497 15 93

F + 994 12 498 92 36

British Council bərabər imkanlar siyasətinin tərəfdarıdır və müxtəlifliyi təbliğ edir.